
     הכנסת
       לשכת חה"כ עופר כסיף
                                                                                        					17.11.2025
לכבוד,					
חה״כ אלון שוסטר – יו״ר הוועדה לענייני ביקורת המדינה 
			
שלום רב,

הנדון:  בקשה לקיום דיון בעניין מעמדם המקצועי של מדריכי שיקום ורווחה בוועדה

1. אני פונה אליך כיושב ראש השדולה לקידום מדריכי ומדריכות השיקום, המאגדת מגוון רחב של בעלי עניין בתחומי השיקום רווחה ובריאות הנפש, ובהמשך לפנייה שהעברתי בחודש מאי לקודמך בתפקיד.

2. כידוע לך, בשנים האחרונות גבר העיסוק הציבורי במדיניות השיקום והרווחה, בין היתר על ידי מבקר המדינה אשר עסק בהרחבה בסוגיות עומק וליבה של התחום, וזאת ביתר שאת בעקבות פרוץ המלחמה ומשבר בריאות הנפש שנלווה לה. בחודש פברואר 2025 פרסם מבקר המדינה דו״ח מיוחד המתמקד בנושא ״הטיפול בבריאות הנפש״ בו עלה כי ״שיעורים גדולים של האוכלוסייה מדווחים על תסמינים ברמה בינונית וחמורה של פוסט טראומה (35%), דיכאון (32%) וחרדה (21%)״, וכי התוכנית הלאומית למערך בריאות הנפש אינה ערוכה להתמודד עם היקפים אלו. הדבר כמובן אך מלמד את החשיבות היתרה שבעיסוק בנושא זה בעת הזאת, במסגרת קיום פיקוח פרלמנטרי אפקטיבי על רשויות הממשל. 

3. עוד קודם לפרוץ המלחמה, עמד מבקר המדינה על לקויות וכשלים מצד משרדי הממשלה בנוגע להיעדר המעמד המקצועי והימנעות מפיקוח על הכשרתם של מדריכי השיקום והרווחה במסגרת מספר דו״חות. מבקר המדינה גרס כי היעדרם של מעמד פרופסיונאלי-רגולטורי והכשרות מקצועית מפוקחת למדריכים מהווה את אחד הליקויים המרכזיים שבמדיניות השיקום והרווחה בכללותה (ר׳ למשל בפרסומים הללו: ״רכישת שירותים חברתיים במיקור חוץ על ידי משרד הרווחה והביטחון החברתי״, ״טיפול משרד הרווחה בבוגרים עם מוגבלות״, ״שיקום נכי נפש בקהילה – משרד הבריאות״)

4. השדולה לקידום מדריכי ומדריכות השיקום שמה לה כמטרה מרכזית תיקון מצב מחפיר זה בו העובדים המסורים שנמצאים בחזית העשייה החברתית של שיקום מתמודדי נפש ובעלי מוגבלויות אינם זוכים למעמד מקצועי ברור ולהכשרות מפוקחות מטעם משרדי הממשלה. אל דרישה אלמנטרית זאת הצטרפו לא רק מדריכי השיקום עצמם, אלא גם מטופלים ובני משפחותיהם, ארגוני חברה אזרחית ואקדמאים.

5. מהיכרותי עמך ועם עשייתך הציבורית, הוועדה בראשותך מהווה את האכסניה הראויה להפניית הזרקור הציבורי למחדלי הממשלה בנושא ולניסוח פתרונות אפקטיביים לשינוי הנדרש במדיניות השיקום החברתית. לאחר שנים ארוכות של שחיקת שכר, היעדר אופק מקצועי ופיקוח לקוי על הכשרותיהם ותנאי העסקתם של המדריכים, נדרשת כעת התערבותה של הכנסת בדחיפות. לפיכך, אנו פונים אליך על מנת לייחד דיון פרטני בנושא כחלק מהעיסוק הגובר במערך בריאות הנפש והרווחה.

